TASCO ลุ้นผลงานไตรมาส 4 ฟื้นรับ “ไฮซีซั่น” วางเป้าปี 62 ยอดขายยางมะตอยพุ่ง 1.9 ล้านตัน
TASCO ลุ้นผลงานไตรมาส 4 ฟื้นรับ “ไฮซีซั่น” วางเป้าปี 62 ยอดขายยางมะตอยพุ่ง 1.8-1.9 ล้านตัน
30 พ.ย. 2561

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า ภาพรวมธุรกิจปี 62 เชื่อว่าผลประกอบการจะฟื้นตัว หลังจากปัญหาต่างๆ ได้คลี่คลาย พร้อมประเมินปริมาณขายยางมะตอยจะกลับเข้าสู่ภาวะปกติเพิ่มเป็น 1.8-1.9 ล้านตัน หลังจากมีน้ำมันดิบจากเวเนซูเอล่าเข้ามาป้อนอย่างสม่ำเสมอ โดยปีหน้าเชื่อว่าจะได้รับน้ำมันดิบ 13 ลำเรือ
นอกจากนี้ การทยอยปรับปรุงโรงกลั่นน้ำมันขนาดใหญ่ในภูมิภาคเอเชียทำให้อุปทานยางมะตอยในต่างประเทศหายไปรวมกว่า 1 ล้านตันในปลายปี 62 ซึ่งส่งผลบวกต่อ TASCO  หนุนยอดขายต่างประเทศให้เติบโตแข็งแกร่ง
ขณะที่ช่วงไตรมาส 4/61 คาดว่าผลงานจะฟื้นตัวเนื่องจากยอดขายยางมะตอยตลาดในประเทศเข้าสู่ช่วงไฮซีซั่น โดยได้รับแรงหนุนจากงบประมาณของภาครัฐปี 62 และตลาดต่างประเทศจะมีปริมาณขายสูงขึ้น เนื่องจากเข้าช่วงไฮซีซั่นของประเทศอินโดนีเซีย เวียดนาม และ มาเลเซีย โดยบริษัทได้รับน้ำมันดิบเข้ามาป้อนอย่างสม่ำเสมอในช่วงครึ่งปีหลังจำนวน 6 ลำเรือ เทียบกับช่วงครึ่งปีแรกมีเรือขนน้ำมันดิบเข้ามาเพียงจำนวน 3 ลำเรือ
ประกอบกับโรงกลั่นยางมะตอยที่มาเลเซียกลับมาผลิตตามปกติโดยมีถังเก็บน้ำมันดิบจำนวน 4 ถังจาก 8 ถังในการรองรับน้ำมันดิบที่เข้ามา ซึ่งจะไม่ส่งผลต่อการผลิตยางมะตอยอย่างแน่นอน
“ปี 61 เป็นปีที่ท้าทายอย่างมาก เนื่องจากเจอปัญหาเหตุการณ์ความล่าช้าของการจัดส่งน้ำมันดิบและเหตุการณ์ไฟไหม้ถังเก็บน้ำมันดิบที่โรงกลั่น แต่ในช่วงครึ่งปีหลังปัญหาการจัดส่งน้ำมันดิบคลี่คลายกลับสู่ภาวะปกติ ทำให้ทั้งปีนี้บริษัทจะได้รับน้ำมันดิบทั้งหมด 9 ลำเรือ ตามเป้าหมาย และโรงกลั่นกลับมาผลิตได้ตามปกติ และถังเก็บน้ำมันดิบกลับมาใช้ได้แล้ว 4 ถัง ซึ่งรองรับน้ำมันดิบได้เพียงพอต่อการผลิตยางมะตอย เชื่อว่าทั้งปีนี้ปริมาณขายยางมะตอยจะปิดที่ 1.6 ล้านตัน” นายชัยวัฒน์ กล่าว
อย่างไรก็ตาม บริษัทอยู่ในขั้นตอนเรียกร้องค่าสินไหมทดแทนจากบริษัทประกัน ซึ่งความคุ้มครองนั้นจะรวมถึงการสร้างและซ่อมถังเก็บน้ำมันดิบที่เสียหาย สินค้าที่ได้รับความเสียหายจากเหตุเพลิงไหม้ ความเสียหายจากการที่ธุรกิจหยุดชะงัก และค่าใช้จ่ายอื่น ๆ ที่เกี่ยวข้องกับเหตุการณ์นี้